تسجيل الدخول باستخدام حسابك مع
الماء والخضرة والوجه الحسن: السبكي أنتج فيلم عميق؟
أسماء الأبطال المشاركين في فيلم الماء والخضرة والوجه الحسن كانت واحدة من أهم أسباب ودوافع مشاهدتنا للفيلم وإحساسنا بالتفاؤل بخصوصه.. باسم السمرة بتاريخه السينمائي اللي على الرغم من السقطات اللي حصلت له، إلا أن لا يزال له علامات لا تنسى.. منة شلبي هي كمان كان لها اختيارات سينمائية خاطئة كتير، وابتعدت كتير عن الشاشة لكن أعمالها المتميزة تغفر لها كل شيء.. صابرين وليلي علوي أسماء قوية جدًا ولامعة وقادرة تحافظ على شكلها وأناقتها وجمالها -خاصة ليلى علوي- وقدراتها التمثيلية العالية.... بعد كل ده إزاي ينفع نقول على الفيلم إنه كان ضعيف!
الفيلم تأليف وإخراج يسري نصر الله ومعتمد على فكرة باسم السمرة، كان بيعتمد على فكرة الحشد المكثف للأفكار والعلاقات الأسرية والإنسانية بين مجموعتين من البشر.. المجموعة الأولي مجموعة الأخيار الممثلين فى عائلة (الطباخ) واللى بيشتغلوا في عالم تقديم المأكولات في الأفراح والمناسبات العامة.
الفئة الثانية وهي فئة الأشرار واللي بتمثل الأغنياء العائدين من دول الخليج والطامعين في الإستيلاء على الأرض اللي بيعيش فيها عيلة الطباخ علشان يعملوا مشروعهم الخاص بتقديم الطعام الجاهز والمستورد في الأفراح والمناسبات... مفهوم طبعًا الإسقاط السياسي والاجتماعي في القصة، ومفهوم الإشارات على التحول في التركيبة السكانية لمصر وتغير أوضاع السياسة وغيرها من الأمور.
النصف الأول من الفيلم كان بيحتوي على مساحة طويلة جدًا من التمهيد... التمهيد لشيء عظيم جدًا هيحصل في النصف الثاني من الأحداث... طوال الوقت العلاقات الإنسانية كانت بتتحدد وتتشابك وتتلاقى مع بعضها البعض... البنزين بينزل بالراحة من الجركن وعود الكبريت واقف مستنيه... نقدر نقول أن المشاهدين في الإستراحة كانوا عاوزين الجزء الثاني يبدأ بأي شكل علشان يشوفوا نتيجة كل التمهيد اللي شوفناه في الجزء الأول هيكون إيه، وهنا كانت الطامة الكبرى، لا شيء! تهريج سينمائي ده أفضل وصف للى حصل في الجزء الثاني من الفيلم! استسهال في الأحداث واختصار في العلاقات الإنسانية ونسف لكل التنسيق والترتيب اللي حصل في الجزء الأول.. وكل ده علشان إيه؟ علشان الرمزية.. وعلشان يتقال أن السبكي أنتج فيلم (عميق) لنجوم كبار ولمؤلف بحجم يسري نصر الله!
لازم نشيد بالموسيقى التصويرية للفيلم والديكورات الجميلة اللي قدرت تخلق عالم كامل نقلنا لجو الحدوتة والتصوير الحي في مدينة بلقاس واللي اكتشفنا إن فيها جمال يضاهي مناطق سياحية مشهورة وتستحق المدينة دي نظرة مختلفة من معظمنا وخصوصًا الشباب.
مش علشان الفيلم من إخراج يسري نصر الله ومن بطولة مجموعة كبيرة ومهمة من الفنانين هنخاف نقول أن نصفه الثاني أفسد نصفه الأول، والرغبة في عمل رسالة خفية وإسقاط ورموز في الفيلم ضيعت علينا متعة المشاهدة ومتعة وجود نهاية مختلفة وجديدة للأحداث... في انتظار الأحلى.
لما نوصل لمشاهدة الجزء الخامس من سلسلة أفلام –مع وعد بإنتاج جزء سادس- لازم نبدأ نسأل نفسنا: هل قدر صناع السلسلة تحقيق المطلوب منهم والحفاظ على حالة الشغف والاهتمام من المشاهدين بنفس القدر فى الأجزاء السابقة من السلسلة؟ بنعتقد أن ده أهم وأكبر معيار لنجاح فيلم بيوصل لمحطته الخامسة.
السلسلة بدأت فى 2003 مع فيلم Underworld واللى كان بيحكي عن مصاصة الدماء "سيلين" واللي بتدخل في حرب مفتوحة من أجل الانتقام لعائلتها من مجموعة ضخمة من المستذئبين.
مع نجاح الفيلم تم إنتاج جزء ثاني له سنة 2006 بعنوان Underworld: Evolution واللي بنستكمل فيه قصة سيلين وتطوراتها وتطورات علاقتها العاطفية من ناحية، ومن ناحية تانية بنشوف تطورات قتالها ضد أعدائها من الجزء الأول.
فى 2009 تم إصدار الجزء الثالث بعنوان Underworld: Rise of the Lycans واللي بيشهد ميلاد شخصية بنت سيلين ومحاولتها حمايتها، وبنشوف استكمال للصراع اللي بدأ من الجزء الأول بين المستذئبين ومصاصي الدماء.
وفى 2012 بنشوف Underworld: Rise of the Lycans واللي بيتعرض أكتر لقدرات بنت سيلين، وللصحوة اللي بتحصل للمستذئبين واللي بتضطر سيلين لمواجهتها.
في الجزء الجديد بتبدأ الأحداث بمشاهد افتتاحية بتحاول تلخص اللي إحنا قولناه ده.. طبعًا بيكون من الصعب اختصار 4 أفلام في دقائق معدودة، لكن الافتتاحية كانت مناسبة للأشخاص اللي لم يتابعوا السلسلة كلها أنهم يقدروا يكونوا عنها فكرة معتبرة قبل الدخول في الأحداث الجديدة، وإن كان من الأفضل طبعًا أن المشاهدين يكونوا متابعين السلسلة من بدايتها.
الأداء التمثيلي للأبطال كيت بيكنسيل، ثيو جيمس، توبياس مينزيس، ديفيد بولز، مع براين كاسبي وتشارلز دانس، كان في خانة من مقبول إلى جيد.. وبنعتقد أن شخصية سيلين "بهتت" على شخصية كيت بيكنسل واللي قدمتها على مدار 5 أفلام حتى اليوم.
الموسيقى التصويرية كانت قوية ومؤثرة وساعدت على دخولنا الجو العام للفيلم بسرعة وسهولة، كمان المؤثرات الخاصة ساعدتنا لدرجة كبيرة على تقبل وتفهم أحداث الفيلم خاصة أن الفيلم كله تقريبًا قائم على صراع وهمي بين كائنات مش موجودة أصلًا!
الإخراج لـ "آنا فورستر" اللي قدرت تقدم إخراج متوازن بيحاول يمشي على نفس خطوط الأجزاء السابقة، وفي نفس الوقت يقدم لونه الشخصي اللي يميز الجزء ده عن باقى الأجزاء، ويضيف أكثر للأحداث ومايتحولش لمجرد جزء في سلسلة طويلة والسلام.. حتي أننا لاحظنا خلال الربع الأخير في الأحداث تقريبًا اتجاه لإغلاق خيوط كتيرة في السيناريو والقصة اللي من تأليف داني ماكبرايد ولين وايزمان.
فى النهاية إحنا شايفين إن الجزء الخامس من سلسلة أفلام Underworld يعتبر جزء جيد لكنه بدأ ياخد السلسلة لمنطقة من الملل والتكرار رغم كل محاولاته للتجديد.. وبنصنفه كفيلم يجمع بين الرعب والأكشن وإن كان يميل للأكشن أكثر.
وعلشان تبقى عارف:
بعد أن قرر صناع الفيلم أن يكون هذا الجزء هو الجزء الختامي للسلسلة، تقرر إنتاج جزء سادس.
واضح أن سينمات القاهرة هتستقبل أفلام كتير عن فترات الحروب اللي خاضتها الولايات المتحدة سواء كانت الأفلام دي عن الحرب العالمية الثانية زي فيلم USS Indianapolis: Men of Courage، أو فترة الحرب على العراق وأفغانستان ودي الفترة اللى بيتكلم عنها فيلمنا اليوم.
فيلم Man Down من تأليف أدم سيمون، وسيناريو وحوار وإخراج ديتو مونتيل، البطولة كانت من نصيب شيا لابوف، جاري أولدمان، جاي كورتني، كيت مارا، بالاشتراك مع كليفتون كولينز جونيور وتشارلي شوتويل.
الفيلم بيحكي عن المحاولة المستميتة من أحد جنود المارينز السابقين (جابرير درامر) العثور على ابنه بعد أن فقد في حادث مروع لفرقة من جنود المارينز.. عملية البحث بيخوضها الأب وأحد الناجين من العملية، وأقرب صديقه لإبنه.
الأداء التمثيلي لكل الأبطال كان متوسط، لكن لازم نقول أن الأداء التمثيلي لشيا لابوف كان متميز عن باقى الأبطال، وقدر يقدم لنا تعبيرات بوجهه وصوته وعينه، وكان عنده قدرة مدهشة على إظهار مشاعر مختلفة بكل ملامحه، وده خلاه نجح يقدم لنا الدور اللى بيقوم به بمنتهي الاحترافية والإقناع، ونقدر نقول أنه (شال الفيلم على كتفه تمثيليًا) إذا جاز التعبير.
من أكثر الأمور المميزة في الفيلم؛ الموسيقى التصويرية المتميزة والمتلاحقة والمعبرة عن كل تفصيلة في الأحداث.. والحقيقة أن الموسيقى في الفيلم كانت عارفه إمتى تكون مركزة ومؤثرة، وإمتي تكون هادية وفي الخلفية، وإمتى تتوقف خالص علشان تخلينا نركز في الأحداث، وده شيء إيجابي جدًا يحسب للقائمين على الفيلم.
في بداية مشاهدتنا لأحداث الفيلم كنا متوقعين أننا أمام فيلم حربي بنسبة 100% لكن الحقيقة إن الجانب الحربي للأحداث بيختفى بعد فترة وبيبدأ الفيلم ياخدنا لمنطقة إنسانية بالمقام الأول.. والسيناريو عرف يوزع الأحداث مابين الجانب الحربي والجانب الإنساني بشكل جيد.
إخراج الفيلم كان قوي وقدر يستفيد من عناصر القوة في الفيلم علشان يتجنب عوامل الضعف، وقدر المخرج يقدم لنا حركة كاميرا جديدة وقوية، كمان الإضاءة والديكور لعبوا دور مهم في الأحداث وخاصة ديكورات المناطق الحربية وإخراج مشاهد الإقتحام والإشتباك.
فيلم Man Down بالتأكيد مش أفضل فيلم حربي إنساني نشوفه.. لكنه تجربة سينمائية محترمة تستحق نعطيها فرصة.
علشان تبقى عارف:
تم تصوير الفيلم خلال 28 يوم فقط.
الفيلم يعتبر ثاني تعاون بين الممثل (شيا لابوف) والنجم (جاري أولدمان) بعد تعاونهما في فيلم (Lawless) عام 2012.
مدة الفيلم: 92 دقيقة.
Loading...